*„Kiskőrös Város kultúrájáért:* **Szomorné Szepcsik Éva**

Szomorné Szepcsik Éva Kiskőrösön született 1959. február 18-án.

Az általános iskolát szülővárosában végezte, míg az érettségit a budapesti I. István Közgazdasági Szakközépiskolában tette le.

1978 júniusától Budapesten dolgozott, a Posta Központi Távíró Hivatalánál mint gazdálkodási előadó.

1979-ben felvételt nyert a Juhász Gyula Tanárképző Főiskola magyar – ének szakára, ahol 1983-ban szerzett tanári diplomát. A diploma megszerzése után 1983-tól mint magyar – ének szakos tanár dolgozott a szegedi Dózsa György Általános Iskolában, majd 1987. augusztus 1-től visszakerült Kiskőrösre a Vasvári Pál Általános Iskolába, ahol a munkaviszonya azóta is folyamatosan tart a mai napig.

Még a főiskolán alapító tagként bekapcsolódott a Canticum kamarakórus munkájába, amelynek sokáig tagja volt, és több hazai és nemzetközi versenyen is részt vett. A pedagóguspálya mellett az itt végzett munka is élethivatásává vált. A kórusban magas fokra emelte énektudását, amelyet az énektanításban is hasznosít. Az iskola énekkarát is sokáig ő vezette, jól motiválja, könnyen megszeretteti az éneklést tanulóival. Az iskolai munkája mellett a kiskőrösi baptista egyház énekkarának is a vezetője.

A magyar nyelv és irodalom tanáraként is elismerésre méltó, szakmai ismeretei pontosak, óráira mindig precízen felkészülve érkezik. Határozott nevelői egyéniség, erőteljes hatást gyakorol tanulóira, akik kedvelik egyéniségét és szívesen dolgoznak vele. Osztályfőnökként is igyekszik a rábízottakkal jó kapcsolatot kiépíteni. Az osztályközösségi szellemet megerősíti, segít közösségi taggá válni a nehezen kezelhető diákoknak is. Szívén viseli a gyerekek sorsát, sokat foglalkozott a hátrányos helyzetű tanulókkal. A szülőkkel rendszeres kapcsolatot tart fenn, ők is tisztelik, elfogadják véleményét. Tanítványaival gyakran vesz részt versenyeken, ahol eredményesen szerepelnek. Soha nem sajnálta az időt korrepetálásokra, felzárkóztatásra, kirándulások, táborozások, műsorok szervezésére. Egykori tanítványai gyakran visszajárnak hozzá, folyamatosan segíti és nyomon követi a munkájukat.

A kollégák, szülők és a tanítványok kiegyensúlyozott, munkáját pontosan, nagy szakmai tudással és odafigyeléssel végző tanárnak tartják. Intézményen belül az iskola mindenkori vezetése többször elismerte munkáját jutalommal, dicsérettel. Rendszeresen részt vesz továbbképzéseken, tudását önképzéseken is gyarapítja. A pályán eltöltött eddigi 35 év alatt munkáját megbízhatóan és pontosan végezte. Szakmailag jól felkészült, az igényesség, következetesség jellemzi, öntevékeny, aktív, érdeklődő ember.

A magánéletében példás feleség és anya, három gyermeket neveltek fel férjével együtt.

A kultúra mellett elkötelezett, kiváló közösségi ember, akire mindig lehet számítani, mindenkihez segítő szándékkal fordul. Kimagasló közösségi munkát vállal az egyházközösségben is: kórust vezet, kórustalálkozókat szervez.